ՀԻՄՆԱՎՈՐՈՒՄ
«Հայաստանի Հանրապետության կառավարության 2010 թվականի սեպտեմբերի 9-ի N 1251-Ն որոշման մեջ լրացումներ կատարելու մասին» ՀՀ կառավարության որոշման նախագծի ընդունման վերաբերյալ

1. Ընթացիկ իրավիճակը և իրավական ակտի ընդունման անհրաժեշտությունը․   
Նախագծի ընդունման անհրաժեշտությունը պայմանավորված է չշահագործվող (սեփականատիրոջ տնօրինումից դուրս գտնվող և Հայաստանի Հանրապետությունում չգտնվող կամ ըստ էության փաստացի գոյություն չունեցող) տրանսպորտային միջոցների՝ ՀՀ ՆԳՆ էլեկտրոնային ռեգիստրում գրանցումը կասեցնելու և դրանց սեփականատերերի նկատմամբ ԱՊՊԱ պայմանագիր չունենալու համար վարչական պատասխանատվություն չկիրառելու, ինչպես նաև գույքահարկի գծով պարտավորություններ չհաշվարկելու հանգամանքով:
«Ավտոտրանսպորտային միջոցների օգտագործումից բխող պատասխանատվության պարտադիր ապահովագրության մասին» օրենքի համաձայն՝ բոլոր հաշվառված տրանսպորտային միջոցների սեփականատերերը պարտավոր են ունենալ գործող ԱՊՊԱ պայմանագիր, իսկ չունենալու դեպքում, Վարչական իրավախախտումների վերաբերյալ Հայաստանի Հանրապետության օրենսգրքի 129.2-րդ հոդվածի 1-ին մասի համաձայն, ենթակա են վարչական պատասխանատվության:
Բացի այդ, ՀՀ հարկային օրենսգրքի համաձայն, այդ տրանսպորտային միջոցների համար առաջանում են գույքահարկի գծով պարտավորություններ:
Արդյունքում, քաղաքացիները հայտնվում են իրենց տնօրինումից դուրս գտնվող և Հայաստանի Հանրապետությունում չգտնվող կամ փաստացի գոյություն չունեցող և իրենց կողմից չօգտագործվող գույքի համար ԱՊՊԱ պայմանագիր չունենալու համար վարչական պատասխանատվության ենթարկվելու և գույքահարկ վճարելու իրավիճակում՝ չունենալով դրանից օրինական եղանակով ազատվելու որևէ օբյեկտիվ հնարավորություն:

2. Առաջարկվող կարգավորման բնույթը․
Նշված խնդիրներին լուծում տալու համար մշակվել է «Հայաստանի Հանրապետության կառավարության 2010 թվականի սեպտեմբերի 9-ի N 1251-Ն որոշման մեջ լրացումներ կատարելու մասին» ՀՀ կառավարության որոշման նախագիծը, որով նախատեսվում է սեփականատիրոջ դիմում-հայտարարության հիման վրա 2023 թվականի հոկտեմբերի 1-ի դրությամբ խոտանված համարել և ՀՀ ՆԳՆ էլեկտրոնային ռեգիստրի գործող հատվածից հանել այն տրանսպորտային միջոցները, որոնց համար 2023 թվականի հոկտեմբերի 1-ից սկսած չի կնքվել ավտոտրանսպորտային միջոցների օգտագործումից բխող պատասխանատվության պարտադիր ապահովագրության պայմանագիր, և այդ տրանսպորտային միջոցով կատարված որևէ իրավախախտման դեպք չի արձանագրվել, և դրանք չեն անցել տեխնիկական զննություն, և դրանց համար գույքահարկ չի վճարվել, և տրանսպորտային միջոցների սեփականության իրավունքի պետական գրանցման և պետական հաշվառման (վերահաշվառման) էլեկտրոնային ռեգիստրում որևէ գործողություն չի կատարվել:

3. Լրացուցիչ ֆինանսական միջոցների անհրաժեշտությունը և պետական բյուջեի եկամուտներում և ծախսերում սպասվելիք փոփոխությունները․
Նախագծերի ընդունմամբ պետական բյուջեում ծախսերի և եկամուտների ավելացում կամ նվազեցում չի նախատեսվում:

4. Նախագծի մշակման գործընթացում ներգրավված ինստիտուտները, անձինք և նրանց դիրքորոշումը․
Նախագիծը մշակվել է ՀՀ ներքին գործերի նախարարության կողմից:

5. Կապը ռազմավարական փաստաթղթերի հետ․
Նախագծի ընդունումը բխում է Հայաստանի վերափոխման ռազմավարություն 2050՝ Մեգանպատակ 03-ից. «Արդյունավետ և հաշվետու կառավարում», ինչպես նաև՝ Ազգային ժողովի 2021 թվականի օգոստոսի 26-ի N ԱԺՈ-002-Ն որոշմամբ հաստատված ՀՀ կառավարության (2021-2026թթ.) ծրագրի 3․2-րդ կետի՝ «ճանապարհային ոլորտում գործող օրենսդրության գնահատում և արդիականացում» պարբերությունից:

6. Ակնկալվող արդյունքը
Նախագծի ընդունմամբ չշահագործվող (սեփականատիրոջ տնօրինումից դուրս գտնվող և Հայաստանի Հանրապետությունում չգտնվող կամ ըստ էության փաստացի գոյություն չունեցող և քաղաքացիների կողմից չօգտագործվող) տրանսպորտային միջոցների սեփականատերերը կազատվեն «Ավտոտրանսպորտային միջոցների օգտագործումից բխող պատասխանատվության պարտադիր ապահովագրության մասին» օրենքով նախատեսված ԱՊՊԱ պայմանագիր կնքելու և ՀՀ հարկային օրենսգրքով նախատեսված գույքահարկ վճարելու պարտավորությունից:

ՀՀ ներքին գործերի նախարարություն

